Mazurek, Milan, poslanec NR SR (2022-02-03):
Vážené dámy, vážení páni, ja si myslím, že to nie je len teraz o mojom presvedčení, ale aj o každodennej realite prakticky každého z vás, len vládni poslanci sa možno tvária, že to nevidia, a teda že ľuďom je naozaj na zaplakanie z toho, kam sa uberá Slovenská republika. Bolo tu povedané úplne jasne, zrejme, zrozumiteľne pre každého jedného občana, aké obrovské množstvá finančných prostriedkov boli minuté na neuveriteľné nezmysly. Za všetko, keď jeden človek neustále trval na celoplošnom testovaní, o ktorom sa ukázalo, že nielenže nemalo význam, ale, práve naopak, bolo vo vzťahu k nakazeniu občanov kontraproduktívnym javom a podporovať ho mohol iba človek, ktorý buď z neho mal nejaký biznis, alebo absurdne trval na politickej pozícii, ktorá sa dávno ukázala ako nezmyselná a zlá, vyslovene škodlivá pre Slovenskú republiku. Bolo tu jasne pomenované, že v čase, keď slovenské zdravotníctvo čelí najväčšej kríze vo forme obrovského odlivu pracovníkov, ktorých nutne potrebujeme k záchrane životov občanov Slovenskej republiky, Slovensko obstaráva transportéry za neuveriteľných 1,7 mld. eur. Ja sa vás pýtam, vládni poslanci, toto vám príde normálne? Príde vám správne, aby ste sa na jednej strane pozerali, ako občania Slovenskej republiky zbytočne zomierajú kvôli nedostatku finančných prostriedkov, ktoré ale na druhej strane máte na očkovacie lotérie, na sprostredkovateľské bonusy, na transportéry pre plánovaný vojenský konflikt, s ktorým sa tu zahrávate, a stále musí prísť opozícia, ktorá predloží návrh na dofinancovanie zdravotníctva? Toto má byť výsledok vašej práce? Ja si spomínam, že to bol práve Igor Matovič, kto pálil pred Úradom vlády sviečky za tisíce úmrtí, za tisíce ľudí, ktorí zomreli kvôli odvrátiteľným ochoreniam len preto, že tu bola nedostatočná zdravotná starostlivosť. A čo urobil Igor Matovič a jeho vláda po voľbách? Znásobil toto číslo. Ďaleko zhoršil už vtedy zlý stav zdravotníctva, spôsobil ešte väčší odliv zdravotníckych pracovníkov. A ja sa vás pýtam: Vy sa divíte, že ľudia zo zdravotníctva odchádzajú? Vy sa divíte, že nevidia inú možnosť? Veď keď zúfalo, doslova a do písmena zúfalo záchranári, ktorí chránia a zachraňujú ľudské životy priamo v prvom kontakte, prídu pred Národnú radu, nie zbiť vás, vyhádzať vás z tejto budovy, ale poprosiť vás o 12 mil. eur na dofinancovanie ich miezd, tak čo urobí minister Mikulec? Pozatvára ich. Pošle na nich políciu a zbalia ich ako kriminálnikov. To je odkaz tejto vlády voči ľuďom, na ktorých životoch, na ktorých my všetci môžme byť raz závislí. Rozumiete tomu, že vy nepľundrujete Slovensko len z nejakých kultúrnych a hodnotových otázok, vy pľundrujete Slovensko po ekonomickej stránke a ničíte ľudí tým, že nie ste schopní nájsť taký obnos finančných prostriedkov, ktorý ste už v násobne väčšom rozsahu našli na množstvo iných vecí. A nie som to teraz ja alebo možno celá opozícia, ktorá to hovorí, vás za to kritizuje vlastná koaličná strana. Práve zo strany SaS neustále počúvame, že tu nie sú finančné prostriedky na dofinancovanie miezd zdravotníckych pracovníkov, aby tu mohli ostať, aby tu mohli pracovať, aby tu mohli zachraňovať životy. No na druhej strane sa stále väčšina vládnej koalície tvári, že takýto problém neexistuje. A viete, čo je najlepšie? Igor Matovič v rozhovore, neviem, či to bolo v nejakom mainstreamovom Denníku N alebo SME, povedal, že je to nezmysel, že zo Slovenska odchádzajú zdravotnícki pracovníci, ale, naopak, že sa počet zdravotníckych pracovníkov za jeho vlády navýšil. Rozumiete, všetci si vymýšľajú – vládni poslanci, opoziční poslanci, lekári, zástupcovia profesných inštitúcií, odborníci, proste každý si vymýšľa, len Matovič má pravdu. A na toto sa chceme pozerať? Posledný rozhovor ministra zdravotníctva, kde on normálne priznal, že tu ľudia zomierajú len preto, že vláda namiesto toho, aby dávala peniaze tam, kde je to potrebné, kupuje, platí a financuje absolútne nezmysly, blbosti, sprostosti, je otvorením očí pre každého, komu skutočne záleží na tom, aby ľudia na Slovensku mohli normálne žiť. Ako môže minister zdravotníctva povedať, že na Slovensku zomierajú ľudia len preto, lebo sme finančné prostriedky rozhajdákali na blbosti? Toto vyslovene povedal minister zdravotníctva. Váš nominant. A stále sa tvárite, že sa nič nedeje. Keď tu tento návrh zákona mal dávno prísť, ako bolo povedané zo strany mojich opozičných kolegov, priamo od vás v skrátenom legislatívnom konaní a celá opozícia by vám to určite podporila, aby sme tých zdravotníkov mohli zastabilizovať, tak sa stále tvárite, že sa nič nedeje, a práve opozícia to musí predkladať. A ja sa vás pýtam, dokedy ešte budete čakať? A dokedy sa potom budete vyhovárať, že za zlú situáciu na Slovensku môže opozícia? Lebo nás nepodporí v tom alebo v hentom, lebo robí protesty. Alebo iné nezmysly. Keď tu dva roky opakujeme dookola ako papagáji, pomôžte tým zdravotníkom, nalejte tie peniaze tam. Netvárte sa, že ich nemáte, lebo ich máte a priznal to aj minister zdravotníctva. Ja sa pýtam, dokedy chcete pritrvať na tomto pštrosom efekte? Dokedy sa chcete tváriť, že sa nič nedeje? Preto plnohodnotne podporujem tento opozičný návrh, podporujem to, aby slovenskí zdravotníci mohli konečne vidieť, že sa o nich niekto zaujíma, aby mohli chápať, že ak má vláda 1,7 mld. eur na transportéry, tak má aj stovky miliónov eur na to, aby mohla dofinancovať zdravotníctvo, aby sme tu mohli žiť omnoho normálnejšie, ako by sme mohli v prípade, že by táto vláda neexistovala. A nie som to len ja, ale sú to aj vojenskí experti, ako napríklad generál Jozef Viktorín z nášho hnutia REPUBLIKA, ktorý povedal jasne, že slovenská armáda potrebuje modernizáciu, ale nie za cenu, že celý národ bude trpieť, nie za cenu, že budeme kupovať transportéry na úkor záchrany ľudských životov a odlivu zdravotníckych pracovníkov. Ak nie ste dnes schopní povedať jednoznačne hodnotovú vec, s ktorou sa stotožní každý, dokonca aj predstavitelia armády, že transportéry nesmú mať prednosť pred ľudskými životmi, pred zdravotníctvom, tak sa pýtam, čo ste za vláda a či sa potom dokážete doma pozrieť sami sebe do očí v zrkadle. Teda ešte raz. Podporujem tento návrh zákona, budem zaňho hlasovať a verím tomu, že Slovenská republika, že občania Slovenskej republiky toto budú vidieť, počúvať a že si potom prečítajú, ktorí poslanci hlasovali proti tomu alebo nepodporili návrh na to, aby občania Slovenskej republiky mali kvalitnejšiu zdravotnú starostlivosť. A neverím tomu, že sa tu nájde niekto z vás, kto by mal odvahu povedať, že na to nie sú finančné prostriedky.